กระทรวงการคลัง จะเสนอที่ประชุม ครม. พิจารณากรอบวงเงินงบประมาณปี 2567
การประชุมคณะรัฐมนตรีวันนี้ (27ธ.ค.65) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน มีวาระที่น่าสนใจคือ กระทรวงการคลัง เสนอกรอบวงเงินงบประมาณปี 2567 ซึ่งอยู่ภายใต้แผนการคลังระยะปานกลาง ปีงบประมาณ 2566 - 2569 ฉบับเดิม ที่คณะกรรมการนโยบายการเงินการคลังของรัฐ ได้เห็นชอบไปก่อนหน้านี้ กำหนดประมาณการรายได้รัฐบาลสุทธิ วงเงิน 2.56 ล้านล้านบาท ประมาณการงบประมาณรายจ่าย วงเงิน 3.27 ล้านล้านบาท จัดทำงบประมาณแบบขาดดุล จำนวน 7.1 แสนล้านบาท หรือคิดเป็นร้อยละ 3.8 ต่อ GDP ส่วนยอดหนี้สาธารณะต่อ GDP อยู่ที่ร้อยละ 65.59 และ ประมาณการ GDP ขยายตัวในช่วงร้อยละ 2.9 – 3.9กระทรวงการท่องเที่ยวและกีฬา เสนอโครงการ “เราเที่ยวด้วยกัน เฟส 5” เป็นของขวัญปีใหม่ 2566 ให้กับประชาชน กำหนดจำนวนสิทธิ 400,000-500,000 ห้อง/คืน ได้รับเงินสนับสนุนจากรัฐบาลสูงสุด 3,600 บาท แบ่งเป็น ค่าห้องพักไม่เกิน 3,000 บาท และวอยเชอร์อีก 600 บาท คาดว่าจะใช้งบประมาณราว 1,440-1,800 ล้านบาท ส่วนมาตรการกระตุ้นการเดินทางท่องเที่ยว เป็นงบสำหรับการทำตลาดทั้งในประเทศและต่างประเทศของการท่องเที่ยวแห่งประเทศไทย วงเงินประมาณ 2,200-2,500 ล้านบาท